Muḥammad ibn Mūsā al-Khwārizmī (Persies: محمد بن موسى الخوارزمي; diverse spellingsvariante) was 'n Persiese figuur wat een van die beroemdste wetenskaplikes op die gebiede van wiskunde, geografie en astrologie was. Hy is tussen 780 en 800 gebore en het tussen 840 en 845 gesterf. Al-Khwarizmi het aan die Huis van Wysheid in Bagdad gestudeer. Hy is in die streek Khorazmië gebore, destyds 'n deel van die Persiese Ryk (later as Xiva bekend, deesdae die provinsie Xorazm in Oesbekistan). Die naam Al-Khwarizmi beteken "van Khorazmië". Sy gesin het kort daarna na 'n dorpie naby Bagdad verhuis, waar hy in die tydperk 813 tot 833 die grootste gedeelte van sy werk geskryf het. Dis onduidelik watter taal hy gepraat het – Persies is 'n moontlikheid, maar waarskynlik is dit ook Khorasmisies, 'n dialek van Persies wat in onbruik geraak het. Khwarizmi het al sy werke in Arabies geskryf, die taal van die wetenskap in die Islamitiese wêreld. Die konsep van 'n algoritme in wiskunde is sy idee. Om hierdie rede word hy wel die "vader van rekenaarwetenskap" genoem.